Holmestrand og Botne Skøyteklubb

Holmestrand og Botne Skøyteklubb ble stiftet 19. desember 1957 og er et særidrettslag for hurtigløp på skøyter i Holmestrand og omegn. Skøyteklubben er medlem av NIF gjennom Vestfold Idrettskrets, og Norges Skøyteforbund gjennom Vestfold Skøytekrets. Som skøyteklubb hjemmehørende i Holmestrand kommune er de også medlem av idrettens kontaktutvalg i kommunen. Rekrutteringen skjer i hovedsak fra nærområdet.
H&BSK har eget klubbhus på Gullhaug rett ved Gullhaug Idrettspark og Botne skole. Der bruker HBSK-løperne mye av sin tid til å trene om sommeren. Klubbhuset har eget treningsstudio (med dusj og toalett) og møterom med et lite tekjøkken.


== Arrangementer ==
Holmestrand og Botne Skøyteklubb har stått som arrangør/vertsarrangør av flere nasjonale mesterskap og internasjonale stevner.

VM på skøyter, sprint 1997 med litt hjelp fra andre vestfoldklubber på funksjonærsiden, arrangementet ble holdt på Hamar i Vikingskipet.
Skøytelandskampen (sprint og allround for herrene) mellom Norge og Sovjetunionen i 14.-15. januar 1978. Dette ble arrangert i Holmestrand med løpene på Hvitstein stadion med godt oppmøte blant publikum med 2600 betalende på lørdagen og 3000 på søndagen, og kan nok regnes som publikumsrekord for skøyteløp i Holmestrand. Det ble selvfølgelig også satt flere banerekorder under landskampen blant annet av både Sergej Martsjuk og Sten Stensen som også står som banerekorder den dag i dag.1 måned etter skøytelandskampen var Eric Heiden her og gikk en gnistrende 500 meter som faktisk fortsatt er gjeldende banerekord på distansen.
Senere har andre løpere som Frode Rønning, Kai Arne Engelstad, Claes Bengtsson, Bjørg Eva Jensen, Lasse Sætre og Marthe Sundby vært innom banen på Hvitstein stadion for å pusse litt på banerekordene der. Rumeneren Tibor Kopacz var også innom en tur en vinter for å forberede seg til EM på skøyter i Oslo tidlig i 1980-årene.
Klubben har også arrangert norgesmesterskap på skøyter

Allround-NM på skøyter 1971 for damer – mester Lisbeth Berg(-Korsmo), Oslo Idrettslag, hvor også junior-klassen hadde sitt mesterskap, mester Ingunn Pettersen(-Brechan), Trondhjems Skøiteklub.
Sprint-NM på skøyter 2002 – mestere Edel Therese Høiseth, Geithus Idrettslag og Pål Gravem, Eidsvold Turnforening. Mesterskapet ble arrangert i Tønsberg, på grunn av usikkerhet om like isforhold ved Hvitstein stadion.
Allround-NM på skøyter junior 1992 – mestere Marthe Sundby, Aurskog-Finstadbru Sportsklubb og Arnt Olav Stillerud, Geithus Idrettslag. Mesterskapet ble flyttet til Larvik, på grunn av isforholdene ved Hvitstein stadion.
Landsmesterskapet på skøyter 1986 (uoffisielt norgesmesterskap for jenter og gutter 10–15 år) sammen med Hortens Skøiteklub.


== HBSK-profiler ==
Mest kjente løpere som har representert Holmestrand og Botne Skøyteklubb på et nasjonalt høyt nivå er:

Roar Grønvold – Norgesmester i junior som HBSK-løper, meldte overgang til Tønsberg Turnforening (TT) sommeren 1965 og kom tilbake til moderklubben i 1975, og slengte seg med i sprint-NM 1976 og ble nummer 5.
Rolf Gregersen – Norgesmester i junior allround i 1976, var veldig nær å bli med til OL i Lake Placid 1980 på 10 000 meter.
Terje Andersen – HBSK-løper sesongen 1980/81 etter overgang fra Tønsberg Turnforening etter hans gode OL-resultat i Lake Placid. Men deltok i sprint-VM 1981 og fikk 4.-plass sammenlagt. Ble senere president i Norges Skøyteforbund i to perioder (1997–1999 som representant fra HBSK og 2003–2007 som representant fra TT).
Steinar Johansen – Norgesmester i junior allround 1991, norgesmester enkeltdistanser på 1 000 meter og 1 500 meter i 1997, OL-deltager i Albertville 1992, Lillehammer/Hamar 1994 og Nagano 1998, samt flere ganger deltager i europamesterskapet og verdensmesterskapet på skøyter i allround.
Mikael Flygind Larsen – Norgesmester i junior allround tre ganger (1999, 2000 og 2001), norgesmester sprint 2005. OL-deltager i Torino 2006 og Vancouver 2010. Har deltatt flere ganger i sprint-VM.
Mats Roger Jensen – 3.-plass i sprint-NM 2011.
Glenn Thomas Taanevig – Norgesmester i junior på 1 000 meter enkeltdistanser 1996, samt sølv på 1 500 meter i samme mesterskap.
Jenny Nordby – 2.-plass i sprint-NM junior 2007.
Anne Britt Herland – Landskampdeltager for Norge på 1960-tallet.


== Klubbens valgte ledere ==
* = deres 2. periode som leder. 


== Kilder ==
Holmestrand og Botne Skøyteklubb's 50-årsjubileumsberetning – Holmestrand og Botne Skøyteklubb 1957 – 2007
HBSK: Fra paddehatter til Vikingskipet Publisert 4. nov 2004. JarlsbergAvis.no Besøkt 8. mar 2011.


== Eksterne lenker ==
(no) HBSK's Offisielle hjemmeside
(en) Holmestrand og Botne Skøyteklubb – Olympedia